**Poziv biskupâ Zagrebačke crkvene pokrajine**

Draga braćo i sestre!

1. Nakon što su pojedini biskupi već očitovali svoju blizinu pastirima, katoličkim vjernicima u Ukrajini i cijelomu ukrajinskomu narodu koji trpi zbog ratne agresije na svoju domovinu, ovime se obraćamo zajedno mi, biskupi Zagrebačke crkvene pokrajine, okupljeni u Sisku na svojoj 52. redovitoj sjednici, poglavito vama, dragi naši vjernici, koji zacijelo s puno suosjećanja, sa zebnjom, ali i s molitvama u srcu pratite događaje prema kojima teško da ijedan čovjek može ostati ravnodušan.

Dirljivo je i lijepo vidjeti osjetljivost hrvatskih ljudi prema patnjama bližnjih, kao i široko zajedništvo među narodima, rođeno iz spomena na strahovite žrtve ludosti ratovanja i usmjereno prema pravednomu miru. Nama je dobro poznato koliko nam je značila solidarnost ljudi, kada se skoro bez ičega trebalo krenuti u nepoznato. Po dobrim je ljudima tuđina postala toplijom, a nada čvršćom.

2. Kao vjernici tu osjetljivost nastojimo živjeti djelotvornom ljubavlju, a njezin je prvi izražaj žarka molitva. Papa Franjo nas je pozvao da sutra, na pepelnicu, molimo i postimo na nakanu mira, da sutrašnji dan bude Dan posta za mir u Ukrajini. Papa nam govori: „Isus nas je učio da se na đavolsku ludost nasilja odgovara Božjim oružjem, molitvom i postom.“ (Opća audijencija srijedom, 23. veljače 2022.; usp. Angelus, 27. veljače 2022.)

Potičemo vas da tijekom korizme, rado i redovito sudjelujete u euharistijskim slavljima, te se češće zaustavite u molitvi pred Presvetim oltarskim sakramentom i u pobožnostima – posebice Križnoga puta i Svete krunice – također nosite u srcu nakanu za mir.

Znamo da se iskrenost molitve odražava u raznovrsnoj pomoći bližnjima u potrebi. Naši biskupijski Caritasi te Hrvatski Caritas prikupljat će i raspoređivati sredstva koja su im na raspolaganju, a ujedno će vas upućivati na koji način možete najbolje usmjeriti materijalnu pomoć ili biti od koristi svojim dragovoljnim radom. U svemu je pak najvažnije imati otvoreno srce. Tamo gdje mržnja tjera iz doma, ljubav prihvaća i rađa nezamislive plodove neba.

3. U Kristu koji je u svome tijelu, u svome prinosu Ocu razorio neprijateljstvo (usp. Ef 2, 14), pozvani smo njega prihvatiti kao svoj mir. To je poticaj svim kršćanima, bez obzira kojoj kršćanskoj zajednici pripadali, da promičemo miroljubivost i budemo mirotvorci. Zastrašujuće ratne okolnosti vidimo i kao potrebu za istinskim svjedočenjem da nam je isti Učitelj, Otkupitelj i Spasitelj; kao izazov vjerodostojnosti zalaganja za ekumenizam i jedinstvo svih kršćana.

Dok molimo za ukrajinski narod ne zaboravimo moliti i za ruski narod, da prepozna pogubnost ratnih pohoda i da se zauzima za putove dobra, daleko od neprijateljstva i kršenja prava drugih.

Ove svoje riječi upućujemo vam iz Siska, jednoga od gradova i hrvatskih krajeva koji su bili teško pogođeni stradanjima ljudi i razaranjem dobara, u pokušajima napadača da budu osvojeni ratnim nasiljem. Osim toga rušenja, Banovina, kao i naš glavni grad Zagreb, još trpe i posljedice potresa. No, u tim izvanjskim ruševinama, premda ranjena, ostala je živjeti ljudskost, plemenita duša naroda, osobito nošena utjehom i pouzdanjem u Gospodina, znajući da „oni koji siju u suzama žanju u pjesmi“ te da oni koji trpe nisu sami, da Krist trpi s njima i daruje život.

Preporučujemo se zagovoru svetih mučenika, posebice sv. Kvirina Sisačkog, sv. Marka Križevčanina i bl. Alojzija Stepinca, koji su znali odgovoriti na mržnju silnika i na potrebe progonjenih.

Blažena Djevice Marijo, Kraljice mira, pomozi nama i cijelomu svijetu!

Biskupi Zagrebačke crkvene pokrajine:

✠ Kardinal Josip Bozanić

nadbiskup metropolit zagrebački, v.r.

✠ Vlado Košić

biskup sisački, v.r.

✠ Vjekoslav Huzjak

biskup bjelovarsko-križevački, v.r.

✠ Bože Radoš

biskup varaždinski, v.r.

✠ Milan Stipić, v.r.

vladika križevački

✠ Ivan Šaško

pomoćni biskup zagrebački, v.r.

✠ Mijo Gorski

pomoćni biskup zagrebački, v.r.

U Sisku, 1. ožujka 2022. godine